Video en foto’s: Olifant ‘huil’ na reddingDie video volg onderaan die berig. ‘n Foto van ‘n olifantbul wat ‘huil’ nadat hy glo ná langer as 50 jaar uit aanhouding gered is, het sosiale media aan die gons. The Mirror berig dat Raju vir langer as 50 jaar in kettings aangehou en mishandel is in die strate van Indië. Raju het glo ook baie min kos gekry en het soms plastiek en papier geëet. Volgens die berig het dit egter nou alles verander nadat Raju deur Wildlife S.O.S, ‘n welwillendheidsorganisasie, gered is tydens ‘n waaghalsige middernagtelike operasie. Daar was glo ‘n span van 30 mense insluitend veeartse, wildkenners en polisiebeamptes by die reddingspoging betrokke. Die reddingspoging het gevolg na ‘n hofaansoek. Sommige kenners glo dat olifante net soos mense huil wanneer hulle deur emosie oorweldig word. Raju word nou by Wildlife S.O.S se olifantbewaring- en sorgsentrum aangehou. Hy sal eers in afsondering aangehou word om mediese sorg te ontvang voor hy by twee ander olifante sal aansluit. Lees meer hier.